**תומאס ג'ונתן "ג'ון" אוסוף** (באנגלית: **Thomas Jonathan "Jon" Ossoff**; נולד ב-16 בפברואר 1987) הוא פוליטיקאי ועיתונאי חוקר יהודי-אמריקאי המכהן כחבר הסנאט של ארצות הברית מטעם מדינת ג'ורג'יה. בבחירות 2020 היה מועמד המפלגה הדמוקרטית לסנאט האמריקאי בג'ורג'יה, והתמודד מול הסנאטור הרפובליקני המכהן דייוויד פרדו. לאחר שאף אחד מבין המועמדים לא גרף חמישים אחוז לפחות מקולות הבוחרים ביום הבחירות הכלליות, נערך סיבוב מכריע (Runoff) בין השניים ב-5 בינואר 2021, ובו גבר אוסוף על פרדו ב-1.2% (55,232 קולות).

זהו תפקידו הנבחר הראשון, וקודם לכן התמודד במהלך 2017 כמועמד הדמוקרטי בבחירות המיוחדות לבית הנבחרים של ארצות הברית במחוז הקונגרס השישי של ג'ורג'יה, שנודעו כמסע הבחירות לבית הנבחרים היקר ביותר מבחינה כספית בהיסטוריה של ארצות הברית. בבחירות אלה, שהתקיימו במחוז קונגרס שנודע כמעוז רפובליקני מובהק, סיים במקום הראשון, אך נגרר לסיבוב שני מול המועמדת הרפובליקנית קארן הנדל שגברה עליו עם 51.8% מקולות הבוחרים.

עם תחילת כהונתו בסנאט האמריקאי בינואר 2021, היה אוסוף הסנאטור הראשון מדור ה-Y. כמו כן, לצד רפאל וורנוק (שנבחר אף הוא לסנאט באותו מועד), הוא אחד משני הסנאטורים הדמוקרטים הראשונים מג'ורג'יה מאז עזיבתו של זל מילר.

ביוגרפיה
--------

### תחילת דרכו

אוסוף נולד באטלנטה במשפחה יהודית, וגדל בעיירה נורת'לייק השוכנת בסמוך לעיר. הוא למד בבית הספר העצמאי פידייה, ובמהלך לימודיו התיכוניים התמחה אצל חבר הקונגרס ופעיל התנועה האפרו-אמריקאית לזכויות האזרח ג'ון לואיס. בשנת 2009 השלים אוסוף לימודי תואר ראשון במדע המדינה בבית הספר לשירות החוץ באוניברסיטת ג'ורג'טאון. הוא למד בקורסים שהועברו בידי מזכירת המדינה של ארצות הברית לשעבר מדליין אולברייט ושגריר ישראל בארצות הברית מייקל אורן. כעבור ארבע שנים, ב-2013, השלים לימודי תואר שני בבית הספר לכלכלה של לונדון.

מאז 2013 משמש אוסוף כמנהל הכללי של חברת "Insight TWI", חברת הפקות טלוויזיוניות לעיתונות חוקרת בלונדון, העובדת עם כתבים ליצירת סרטי תעודה על שחיתות שלטונית במדינות שונות. המשרד הפיק חקירות של תאגיד השידור הבריטי BBC בנושא פשעי מלחמה והפעלת חוליות מוות של המדינה האסלאמית במזרח אפריקה. אוסוף היה מעורב גם בהפקת סרט תיעודי בסיירה לאון.

במשך חמש שנים עבד אוסוף כעובד לענייני ביטחון לאומי ועוזר פרלמנטרי עבר חבר בית הנבחרים האנק ג'ונסון. למשך כחמישה חודשים היה בעל סיווג ביטחוני גבוה. בשנת 2012 עזב את לשכתו של ג'ונסון לשם לימודיו בבית הספר לכלכלה של לונדון בממלכה המאוחדת.

### הבחירות המיוחדות לבית הנבחרים ב-2017

אוסוף וארוסתו אלישה קריימר בעצרת בחירות, אפריל 2017
לאחר שנודע כי טום פרייס, חבר בית הנבחרים של ארצות הברית מטעם מחוז הקונגרס השישי של ג'ורג'יה, ימונה למזכיר מחלקת הבריאות ושירותי האנוש, הודיע אוסוף ב-5 בינואר 2017 על מועמדותו בבחירות המיוחדות לבית הנבחרים. אוסוף התגלה במהרה כמועמד הדמוקרטי המעשי ביותר מתוך כר נרחב של טוענים לכתר במפלגה הדמוקרטית. הוא זכה לתמיכתם של חברי הקונגרס הוותיקים האנק ג'ונסון וג'ון לואיס, ומנהיגת הדמוקרטים בבית הנבחרים של ג'ורג'יה סטייסי אברמס. הוא גם קיבל תמיכה ציבורית מהסנאטור ברני סנדרס, המייצג את מדינת ורמונט. אוסוף גייס למעלה מ-8.3 מיליון דולר אמריקני בראשית אפריל 2017.

על פי העיתון "The Atlanta Journal-Constitution", אוסוף "הפך את מה שצפוי היה להיות מאבק שקט על מושב רפובליקני בטוח מזה זמן רב — למאבק של משאל עם על כהונתו של דונלד טראמפ, שיפוץ רפורמת הבריאות והמאבק המפלגתי על הפרוורים." כשאוסוף נכנס למרוץ, "מַפְתֵּחַ ההצבעות המפלגתי קוק" (Cook Partisan Voting Index) דירג את מחוז הקונגרס השישי בג'ורג'יה כמעוז רפובליקני. המחוז לא נחשב תחרותי, ומאז 1978 יוצג בידי רפובליקנים בלבד. פחות מחודשיים טרם הכרזתו של אוסוף, פרייס נבחר ברוב גדול בן 62% לתקופת כהונה נוספת בבית הנבחרים.

אוסוף גדל במחוז הקונגרס השישי, שם עדיין מתגוררת משפחתו, אם כי נכון ליום החבירות הוא גר כ-2.4 ק"מ מחוץ לגבולות המחוז. לדבריו, הוא התגורר זמנית במחוז הקונגרס הרביעי הסמוך כדי שבת זוגו אשר חיה עמו, שהייתה אז סטודנטית לרפואה באוניברסיטת אמורי, תוכל ללכת לעבודה. במהלך מסע הבחירות התארסו השניים לאחר 12 שנות זוגיות. התחתנו במהלך 2017 וב-2021 נולדה לזוג בת. 

בבחירות ב-18 באפריל 2017, אף מועמד לא גרף לפחות 50% מהקולות בפריימריז פתוחים. אוסוף הוביל עם כ-48.1% מהקולות, המועמדת הרפובליקנית קארן הנדל קיבלה 19.8%, ואילו יתר הקולות התחלקו בין 16 מועמדים אחרים. מכיוון שאף מועמד לא השיג רוב מוחלט, שני המתמודדים שסיימו ראשונים, אוסוף והנדל, העפילו לסיבוב שני מכריע ב-20 ביוני 2017. אוסוף זכה בכל קולות המצביעים הדמוקרטים פרט לאחוז אחד בודד, ואילו המצביעים הרפובליקנים חילקו את קולותיהם באופן פחות חד-משמעי. בסך הכל, כל המתמודדים הרפובליקנים קיבלו 51.2% מכלל הקולות.

אוסוף שבר שיאים לאומיים של גיוס כספים עבור מועמד לבית הנבחרים של ארצות הברית. בסך הכל גייס מטה הבחירות שלו למעלה מ-23 מיליון דולר אמריקני, ששני שלישים מהם נתרמו באמצעות תרומות קטנות בנות דולרים בסכומים קטנים בפריסה ארצית. יריבתו הנדל וארגונים רפובליקנים אחדים תקפו אותו על כך שגייס תרומות משמעותיות של דולרים בסכומים קטנים מחוץ לג'ורג'יה, אף שמטה הבחירות של הנדל קיבל את עיקר תמיכתה מוועדות תמיכה פוליטיות (Super PACs) וקבוצות אחרות, כולל כאלה שמומנו באופן אנונימי על ידי מה שמכונה "כסף אפל" (Dark money). הוצאות משולבות של שני המועמדים ושל קבוצות חיצוניות מטעמם הסתכמו בלמעלה מ-55 מיליון דולר, מה שהפך את מסע הבחירות ליקר ביותר בתולדות ארצות הברית. במהלך מסע הבחירות התמקדה האסטרטגיה הרפובליקנית בחיבורו של אוסוף למנהיגת הדמוקרטים בקונגרס ננסי פלוסי, דמות מקטבת ולא פופולרית בקרב הרפובליקנים. אוסוף מיאן לומר האם יתמוך במועמדותה של פלוסי ליושבת ראש בית הנבחרים אם ייבחר.

הסיבוב השני התקיים ב-20 ביוני ואוסוף הפסיד להנדל, שזכתה ב-51.78% מהקולות לעומת 48.22 האחוזים שגרף אוסוף. על פי כתב העת "אטלנטה": "על אף שסך הקולות שקיבל אוסוף נותר יציב מאפריל ועד יוני, אוסוף גרף 32,220 קולות נוספים בשלושת החודשים הללו, עלייה בת 34%. אוסוף ובעלי בריתו עשויים היו לקבל כמעט את כל הקולות של המצביעים הדמוקרטים במחוז, אך עדיין לא היה זה מספיק כדי להתגבר על היתרון המספרי של הרפובליקנים." "הניו יורק טיימס" דיווח בנוסף כי אוסוף גרף ככל הנראה את אחוז ההצבעה הדמוקרטי הנכבד ביותר בבחירות חוץ-שנתיות לפחות מזה עשור, הביא לקלפיות כמות מפתיעה של מצביעים צעירים ולא-לבנים, וכמעט הכפיל את שיעור ההצבעה בקרב הנוער במחוז הקונגרס השישי מאז בחירות 2014. עם זאת, על פי העיתון הנפוץ ביותר בג'ורג'יה, "The Atlanta Journal-Constitution", שיעור ההצבעה בקרב הדמוקרטים לא הצליח להאפיל על אחיזת המפלגה הרפובליקנית, במחוז בו כמות המצביעים הרפובליקנים גבוהה בהרבה על אלה הדמוקרטים.

ב-23 בפברואר 2018 הודיע אוסוף כי לא יתמודד בשנית מול הנדל בבחירות האמצע באותה השנה. בנובמבר אותה שנה הנדל הפסידה את מושבה בבית הנבחרים ללוסי מקבת'.

### הבחירות לסנאט האמריקאי בג'ורג'יה 21–2020

אוסוף באירוע בחירות לסנאט, נובמבר 2020
במהלך הבחירות לסנאט של ארצות הברית ב-2020, התמודד אוסוף בבחירות המקדימות במפלגה הדמוקרטית לייצוג ג'ורג'יה בסנאט של ארצות הברית, מול הסנאטור הרפובליקני המכהן דייוויד פרדו. ב-10 ביוני אוסוף זכה בבחירות המקדימות עם 50.5% מהקולות, כחצי אחוז מעבר לסף שהיה דורש ממנו להתמודד בסיבוב שני. ביולי 2020, מטה הבחירות של פרדו פרסם מודעת בחירות ברשת החברתית "פייסבוק" בה שונה האף של אוסוף כך שהיה גדול יותר, ואוסוף טען בתגובה שמדובר ב"אחד מהדימויים האנטישמיים הקלאסיים ביותר" ממטה הבחירות של פרדו נמסר כי הסנאטור פרדו לא ראה את התמונה וכי הרחבת אפו והתארכותו נעשתה על ידי צד שלישי. בהמשך המודעה הוסרה.

בבחירות הכלליות בנובמבר אף אחד המועמדים לא הגיע ל-50% מהקולות, ולכן השניים התמודדו בסיבוב שני ב-5 בינואר 2021. בחירות אלה, לצד הבחירות המיוחדות בין קלי לפלר לרפאל וורנוק, עוררו תשומת לב רבה בארצות הברית ואף מחוצה לה שכן הן הכריעו את זהות המפלגה אשר תשלוט בסנאט של ארצות הברית. בליל 6 בינואר 2021 הוכרז אוסוף כמנצח בבחירות בסנאט, מה שהשיב למפלגה הדמוקרטית את השליטה בסנאט האמריקאית לאחר שש שנים.

אוסוף הופיע ברשימת 40 Under 40 לשנת 2021 של מגזין פורצ'ן.

קישורים חיצוניים
----------------

ויקישיתוף מדיה וקבצים בנושא **ג'ון אוסוף** בוויקישיתוף
* אתר האינטרנט הרשמי של ג'ון אוסוף (באנגלית)
* ג'ון אוסוף באתר המדריך הביוגרפי של הקונגרס של ארצות הברית (באנגלית)
* ג'ון אוסוף, ברשת החברתית פייסבוק

* ג'ון אוסוף, ברשת החברתית אקס (טוויטר)

* ג'ון אוסוף, ברשת החברתית אינסטגרם

* ג'ון אוסוף, ברשת החברתית טיקטוק

* ג'ון אוסוף, סרטונים בערוץ היוטיוב

הערות שוליים
------------

1. ↑  אייל להמן, הצעיר היהודי ששלטון ביידן מונח על כתפיו, באתר ynet, 26 בדצמבר 2021
2. ↑  עמרי נחמיאס‏, הצלחה לטראמפ: הרפובליקנים ניצחו במרוץ היקר בהיסטוריה לבית הנבחרים, באתר וואלה!‏, 21 ביוני 2017
3. ↑  צ'ארלס בת'י, Can This Democrat Win the Georgia Sixth?, באתר הניו יורקר, 3 במרץ 2017 (באנגלית)
4. ↑  ג'יימס הומן, The Daily 202: Will anti-Trump backlash let Democrats win the Georgia special election to replace Tom Price?, באתר וושינגטון פוסט, 23 בפברואר 2017 (באנגלית)
5. ↑  אמילי ויליקינס, Georgia Democrats See Another Opportunity in Race Against Perdue, באתר בלומברג, 25 ביוני 2020 (באנגלית)
6. ↑  מנורי רבינדרן, Doc Producer Jon Ossoff on His Run for a U.S. Senate Seat in Georgia, באתר וראייטי, 5 במרץ 2020 (באנגלית)
7. ↑  אשלי לוץ, Meet Jon Ossoff, the 30-year-old who suddenly became one of the most talked-about politicians in America, באתר Business Insider‏, 21 ביוני 2017 (באנגלית)
8. ↑  גרג בלוסטיין, A Democrat with a pile of cash commitments announces for Tom Price’s seat, באתר The Atlanta Journal-Constitution‏, 5 בינואר 2017 (באנגלית)
9. ↑  נטלי אנדרוז, Democrats Reload for Georgia Runoff, But Party Divisions Remain, באתר וול סטריט ג'ורנל, 19 באפריל 2017 (באנגלית)
10. ↑  Georgia U.S. House 6th District Results: Tom Price Wins, באתר הניו יורק טיימס, 1 באוגוסט 2017 (באנגלית)
11. ↑  ג'וסיה ראיין, Georgia Dem hopeful dismisses questions about where he lives, באתר CNN‏, 18 באפריל 2017 (באנגלית)
12. ↑  Jon Ossoff engaged to long-time girlfriend amid 6th District Race, באתר פוקס ניוז, 8 במאי 2017 (באנגלית)
13. ↑  אריק בדרנר, Ossoff falls just short in Georgia special election as GOP gets wakeup call, באתר CNN‏, 19 באפריל 2017 (באנגלית)
14. ↑  Election Results: Ossoff, Handel Advance in Race for Georgia’s Sixth Congressional District, באתר הניו יורק טיימס, 19 באפריל 2017 (באנגלית)
15. ↑  אד קילגור, Ossoff Falls Short of a Majority in Georgia House Race, Heads to Runoff, באתר מגזין ניו יורק, 19 באפריל 2017 (באנגלית)
16. ↑  רייצ'ל שורי וג'ונתן מרטין, Ossoff Raises $23 Million in Most Expensive House Race in History, באתר הניו יורק טיימס, 9 ביוני 2017 (באנגלית)
17. ↑  ג'ף סטיין, Guess who's funding multimillion-dollar ad blitzes slamming Ossoff's out-of-state donors?, באתר Vox‏, 19 ביוני 2017 (באנגלית)
18. ↑  אריק ברדנר, Trump and Republicans don't want Nancy Pelosi to go, באתר CNN‏, 22 ביוני 2017 (באנגלית)
19. ↑  סקוט הנרי, Planned Parenthood’s $800,000 fight to get Jon Ossoff elected wasn’t enough, באתר מגזין אטלנטה, 21 ביוני 2017 (באנגלית)
20. ↑  נייט קוהן, Democrats’ Turnout in Georgia Blew Past Typical Off-Year Levels, באתר הניו יורק טיימס, 26 ביוני 2017 (באנגלית)
21. ↑  ynet, ארה"ב: מי האריך את האף של המועמד היהודי?, באתר ynet, 2 באוגוסט 2020
22. ↑  רועי ברק, ‏הקרב על ג’ורג’יה שיכריע איך תיראה הנשיאות של ביידן, באתר גלובס, 5 בינואר 2021
23. ↑  סוכנויות הידיעות, מי ישלוט בקונגרס? הקרב בג'ורג'יה הסתיים, באתר ynet, 6 בינואר 2021
24. ↑  אלנה וייס, Jon Ossoff Wins Georgia Runoff, Handing Democrats Senate Control, באתר NPR‏, 6 בינואר 2021 (באנגלית)
25. ↑  40 Under 40, Fortune (באנגלית)

| חברי הסנאט של ארצות הברית ארצות הבריתארצות הברית |
| --- |
| **נשיאה**: קמלה האריס • **הנשיאה הזמנית**: פטי מארי**מנהיגי הסיעות**: צ'אק שומר (מנהיג הרוב, דמוקרטי) • מיץ' מקונל (מנהיג המיעוט, רפובליקני) |
| 

|  |  |
| --- | --- |
| **אוהיו**: שרוד בראון • ג'יי. די. ואנס | **אוקלהומה**: ג'יימס לנקפורד • מארקוויין מולין | **אורגון**: רון ויידן • ג'ף מרקלי | **איווה**: צ'אק גראסלי • ג'וני ארנסט | **איידהו**: מייק קראפו • ג'ים ריש | **אילינוי**: דיק דרבין • תמי דקוורת' | **אינדיאנה**: טוד יאנג • מייק בראון | **אלבמה**: טומי טוברוויל • קייטי בריט | **אלסקה**: ליסה מרקאוסקי • דן סאליבן | **אריזונה**: קירסטן סינמה • מארק קלי | **ארקנסו**: ג'ון בוזמן • טום קוטון | **ג'ורג'יה**: ג'ון אוסוף • רפאל וורנוק | **דלאוור**: טום קרפר • כריס קונס | **דקוטה הדרומית**: ג'ון ת'ון • מייק ראונדס | **דקוטה הצפונית**: ג'ון הובן • קווין קריימר | **הוואי**: בריאן שץ • מזי הירונו | **וושינגטון**: פטי מארי • מריה קנטוול | **ויומינג**: ג'ון באראסו • סינתיה לומיס | **ויסקונסין**: תמי בולדווין • רון ג'ונסון | **וירג'יניה**: מארק וורנר • טים קיין | **וירג'יניה המערבית**: ג'ו מנצ'ין • שלי מור קפיטו | **ורמונט**: ברני סנדרס • פיטר ולץ' | **טנסי**: מרשה בלקברן • ביל הגרטי | **טקסס**: ג'ון קורנין • טד קרוז | **יוטה**: מייק לי • מיט רומני | **לואיזיאנה**: ביל קסידי • ג'ון נילי קנדי | **מונטנה**: ג'ון טסטר • סטיב דיינס | **מיזורי**: ג'וש האולי • אריק שמיט | **מיין**: סוזן קולינס • אנגוס קינג | **מינסוטה**: איימי קלובשר • טינה סמית' | **מיסיסיפי**: רוג'ר ויקר • סינדי הייד-סמית | **מישיגן**: דבי סטייבנו • גרי פיטרס | **מסצ'וסטס**: אליזבת וורן • אד מרקי | **מרילנד**: בן קרדין • כריס ואן הולן | **נבדה**: קתרין קורטז מסטו • ג'קי רוזן | **נברסקה**: דב פישר • פיט ריקטס | **ניו ג'רזי**: בוב מננדז • קורי בוקר | **ניו המפשייר**: ג'ין שאהין • מגי האסן | **ניו יורק**: צ'אק שומר • קירסטן ג'יליברנד | **ניו מקסיקו**: מרטין היינריך • בן ריי לוהאן | **פלורידה**: מרקו רוביו • ריק סקוט | **פנסילבניה**: בוב קייסי • ג'ון פטרמן | **קולורדו**: מייקל בנט • ג'ון היקנלופר | **קונטיקט**: ריצ'רד בלומנטל • כריס מרפי | **קליפורניה**: אלכס פדייה • לפונזה באטלר | **קנזס**: ג'רי מורן • רוג'ר מרשל | **קנטקי**: מיץ' מקונל • ראנד פול | **קרוליינה הדרומית**: לינדזי גרהאם • טים סקוט | **קרוליינה הצפונית**: תום טיליס • טד באד | **רוד איילנד**: ג'ק ריד • שלדון וייטהאוס | חותם הסנאט של ארצות הברית |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1224614348
* LCCN: no2021001528
* SNAC: w6vz177n
* US Congress: O000174
* VIAF: 4456161030925923920001
* WorldCat: lccn-no2021001528

 |